Document ID: 32014D0442

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Ιουλίου 2014
για την έγκριση των σχεδίων για την εκρίζωση της πανώλης των χοίρων στους αγριόχοιρους σε ορισμένες περιοχές της Λιθουανίας και της Πολωνίας
[κοινοποιηθείσα υπό τον αριθμό C(2014) 4551]
(Τα κείμενα στη λιθουανική και την πολωνική γλώσσα είναι τα μόνα αυθεντικά)
(2014/442/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (1), και ιδίως το άρθρο 16 παράγραφος 1,
Εκτιμώντας τα ακόλουθα:
(1)
Η οδηγία 2002/60/ΕΚ εισάγει τα ελάχιστα μέτρα της Ένωσης για την καταπολέμηση της αφρικανικής πανώλης των χοίρων, συμπεριλαμβανομένων των μέτρων που θα πρέπει να εφαρμόζονται σε περίπτωση που επιβεβαιωθεί η παρουσία αφρικανικής πανώλης των χοίρων σε άγριους χοίρους.
(2)
Στις αρχές του 2014 η Λιθουανία και η Πολωνία επιβεβαίωσαν την παρουσία της αφρικανικής πανώλης των χοίρων σε άγριους χοίρους στα σύνορα με τη Λευκορωσία και έλαβαν μέτρα καταπολέμησης των νόσων, όπως ορίζεται στην οδηγία 2002/60/ΕΚ. Για τη θέσπιση των κατάλληλων μέτρων καταπολέμησης και για την πρόληψη της εξάπλωσης της νόσου, καταρτίστηκε κατάλογος της Ένωσης με τις περιοχές υψηλού κινδύνου στο παράρτημα της εκτελεστικής απόφασης 2014/178/ΕΕ της Επιτροπής (2). Στα μέρη I και ΙΙ του εν λόγω παραρτήματος απαριθμούνται οι περιοχές στη Λιθουανία και την Πολωνία όπου πρόκειται να εφαρμοστούν σχέδια εκρίζωσης.
(3)
Υπό το πρίσμα της επιδημιολογικής κατάστασης και σύμφωνα με τις διατάξεις της οδηγίας 2002/60/ΕΚ, η Λιθουανία και η Πολωνία υπέβαλαν στην Επιτροπή τα σχέδια για την εκρίζωση της αφρικανικής πανώλης των χοίρων στις πληγείσες περιοχές των εν λόγω κρατών μελών.
(4)
Η Επιτροπή εξέτασε τα σχέδια που υπέβαλαν η Λιθουανία και η Πολωνία και έκρινε ότι είναι σύμφωνα με την οδηγία 2002/60/ΕΚ.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το σχέδιο που υπέβαλε η Λιθουανία στις 22 Απριλίου 2014 για την εκρίζωση της αφρικανικής πανώλης των χοίρων σε άγριους χοίρους στην περιοχή που αναφέρεται στο παράρτημα της εκτελεστικής απόφασης 2014/178/ΕΕ.
Άρθρο 2
Εγκρίνεται το σχέδιο που υπέβαλε η Πολωνία στις 14 Μαΐου 2014 για την εκρίζωση της αφρικανικής πανώλης των χοίρων σε άγριους χοίρους στην περιοχή που αναφέρεται στο παράρτημα της εκτελεστικής απόφασης 2014/178/ΕΕ.
Άρθρο 3
Η Λιθουανία και η Πολωνία θέτουν σε ισχύ τις νομοθετικές, κανονιστικές και διοικητικές διατάξεις για την εφαρμογή των σχεδίων που αναφέρονται στα άρθρα 1 και 2.
Άρθρο 4
Η παρούσα απόφαση απευθύνεται στη Δημοκρατία της Λιθουανίας και στη Δημοκρατία της Πολωνίας.
Βρυξέλλες, 7 Ιουλίου 2014.

Labels: 20
18
6